**Gulnora Karimova** (uzb. *Гулнора Исломовна Каримова*, ven. Гульнара Исламовна Каримова, s. 8. heinäkuuta 1972) on uzbekilainen liikenainen, yksi maan rikkaimmista ihmisistä, ja presidentti Islam Karimovin tytär.

Karimovan äiti on venäjänkielinen. Karimovalla on tutkinto Harvardin yliopistosta sekä Taškentin yliopistosta.

Karimovan liiketoimet ulottuvat Uzbekistanin lisäksi Moskovaan, Dubaihin ja Geneveen, ja niihin kuuluu median lisäksi vähittäismyyntiä ja lomakohteita. Hän hallitsee maan suurinta matkapuhelinoperaattoria, TV Markaz -televisiokanavaa ja Terra-radioasemaa. Hänellä on asema ulkoministeriön neuvonantajana ja Moskovan suurlähetystön erityislähettiläänä ja diplomaattinen koskemattomuus. Karimova nimitettiin tammikuussa 2010 Espanjan suurlähettilääksi.

Vuonna 2003 Karimova erosi afganistanilaissyntyisestä yhdysvaltalaisesta aviomiehestään Mansur Maqsudista ja yhdysvaltalainen oikeusistuin määräsi kahden lapsen huoltajuuden miehelle. Karimova vei lapset kuitenkin Uzbekistaniin.

Karimovalla on musta vyö karatessa. Vuonna 2006 hän julkaisi ensimmäisen singlensä. Hän esiintyy taiteilijanimellä **GooGoosha**.

Karimovien perheen erimielisyydet tulivat julkisiksi syksyllä 2013 nuoremman sisaren Lola Karimova-Tillyaevan annettua haastattelun BBC:n uzbekinkieliselle toimitukselle. Hän kertoi ettei ollut puhunut sisarensa kanssa 12 vuoteen. 
Myöhemmin Gulnora Karimova vastasi Guardianin haastattelussa sisarensa, äitinsä ja velipuolensa toimivan häntä vastaan. Jouduttuaan epäsuosioon Karimova alkoi myös arvostella maansa turvallisuuspalvelua SNB:ta ja kertoi uskoneensa tulleensa myrkytetyksi.

### Rikosepäilyt

Karimovaa epäiltiin Sveitsissä rahanpesusta hänen menetettyään YK-lähettilään paikkansa Genevessä ja diplomaattisen koskemattomuutensa heinäkuussa 2013. Sveitsin tutkinta sai alkunsa Ruotsin tutkimuksista, joiden mukaan TeliaSonera oli maksanut 330 miljoonaa dollaria Karimovan liikekumppanin yhtiölle pääsystä Uzbekistanin markkinoille.

Syyskuussa 2014 kerrottiin Karimovaa epäiltävän Uzbekistanissa korruptiosta. Tätä ennen hän oli ollut puoli vuotta kotiarestissa Taškentissa ilman yhteyksiä ulkomaailmaan.

Maaliskuussa 2015 tutkivien journalistien ryhmä Organised Crime and Corruption Reporting Project väitti Karimovan saaneen rahaa ja osakkeita miljardin Yhdysvaltain dollarin arvosta teleoperaattoreilta kuten TeliaSonera, MTS, ja Telenorin ja Alfa Telecomin omistama VimpelCom, vastikkeena pääsystä Uzbekistanin markkinoille. Syytteessä oli kyse myös valtataistelusta, sillä korruptiosyytösten aikana tytär katosi julkisuudesta. Presidentinvaalien 2016 aikana hänen arveltiin olevan kotiarestissa Taškentissa. Tyttären Lontoossa asuva poika on vaatinut Uzbekistanin viranomaisilta tietoja äitinsä voinnista ja olinpaikasta.

Heinäkuussa 2017 Uzbekistan ilmoitti vanginneensa Karimovan ja syyttävänsä tätä muun muassa rahanpesusta.

Maaliskuussa 2019 hänet vangittiin, koska hän ei ollut noudattanut määräyksiä kotiarestista. Karimova oli tuomittui vankeuteen rahanpesusta vuonna 2017, mutta hän pääsi tuolloin kotiarestiin. Karimova oli aiemmin diplomaatti ja pop-laulaja, josta oli kaavailtu jopa isänsä seuraajaa. Maaliskuussa 2020 aiemmin Uzbekistanin vaikutusvaltaisimmaksi naiseksi kutsuttu Karimova tuomittiin 13 vuodeksi vankeuteen.

Lähteet
-------

* Saidazimova, Gulnoza: Uzbekistan: President's Daughter Takes Another Step Toward 'Throne' Radio Free Europe/Radio Liberty. 5.2.2008.
* Battle Royal, Washington Post (Arkistoitu – Internet Archive)
* Uzbek MTV broadcasts a number performed by the president's daughter, Ferghana.ru. 7.8.2006.

### Viitteet

1. ↑  Bonet, Pilar: El presidente de Uzbekistán nombra a su hija embajadora en España *Actualidad*.  21.1.2010. El Pais. Viitattu 21.1.2010. (espanjaksi)
2. ↑  Divorce Case Opens Windows on Karimov Family Wealth *Eurasinet.org*.  20.3.2003. Viitattu 19.2.2016. (englanniksi)
3. ↑  Nordonov, K.: Uzbek MTV broadcasts a number performed by the president's daughter *Articles*.  7.8.2006. Ferghana.  Arkistoitu 5.6.2008. Viitattu 17.2.2020. (englanniksi)
4. ↑  Uzbekistan's Lola Karimova-Tillyaeva reveals rift in first family *World News*.  27.9.2013. BBC News. Viitattu 3.9.2016. (englanniksi)
5. ↑  Walker, Shaun: Gulnara Karimova speaks out over infighting in Uzbekistan's first family *World News*.  20.12.2013. The Guardian. Viitattu 3.9.2016. (englanniksi)
6. ↑  Sadykov, Murat & Lillis, Joanna: Gulnara Karimova Probed for Money Laundering in Switzerland *News*.  12.3.2014. Eurasianet. Viitattu 3.9.2016. (englanniksi)
7. ↑  Lillis, Joanna: Uzbekistan's autocratic ruler may have found a way to silence his daughter *World News*.  8.9.2014. The Guardian. Viitattu 3.9.2016. (englanniksi)
8. ↑  Lillis, Joanna: Uzbekistan's first daughter accused of pocketing $1bn in phone deals *World News*.  24.3.2015. The Guardian. Viitattu 3.9.2016. (englanniksi)
9. ↑  Uzbekistan valitsee seuraajan Karimoville – mitä tapahtui diktaattorin seuraajaksi ennustetulle tyttärelle? *Ulkomaat*.  4.12.2016. Ilta-Sanomat. Viitattu 5.12.2016.
10. ↑  Uzbekistan ilmoitti vanginneensa entisen presidentin tyttären *MTV3 Uutiset*.  28.7.2017. Viitattu 28.7.2017.
11. ↑  Gulnara Karimova sent to prison *BBC News*.  6.3.2019. Viitattu 3.4.2020. (englanniksi)
12. ↑  Vasilyeva, Nataliya: Daughter of Uzbekistan's late dictator jailed for 13 years *The Telegraph*.  18.3.2020. Viitattu 3.4.2020. (englanniksi)

Aiheesta muualla
----------------

* Kuvia tai muita tiedostoja aiheesta **Gulnora Karimova** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |

 |